Γκέρμαν Τίτοφ

Ο **Γκέρμαν Στεπάνοβιτς Τίτοφ** (· 11 Σεπτεμβρίου 1935 – 20 Σεπτεμβρίου 2000) ήταν Σοβιετικός κοσμοναύτης ο οποίος στις 6 Αυγούστου 1961 έγινε ο δεύτερος άνθρωπος που τέθηκε σε τροχιά γύρω από τη Γη, με το διαστημόπλοιο Βοστόκ 2, έπειτα από τον Γιούρι Γκαγκάριν με το Βοστόκ 1. Ήταν το τέταρτο άτομο που πήγε στο διάστημα, εάν συμπεριληφθούν και οι υποτροχιακές πτήσεις των Αμερικανών αστροναυτών Άλαν Σέπαρντ και Γκας Γκρίσομ. Ένα μήνα πριν κλείσει τα 26 του, ο Τίτοφ ήταν ο νεότερος επαγγελματίας αστροναύτης και παρέμεινε ο νεότερος άνθρωπος που πέταξε στο διάστημα έως το 2021 που πέταξε ο Όλιβερ Ντέιμεν με την αποστολή Blue Origin NS-16 σε ηλικία 18 ετών. Δεδομένου ότι ο Ντέιμεν μετείχε σε υποτροχιακή πτήση, ο Τίτοφ παραμένει το νεότερο άτομο που πέταξε σε τροχιά γύρω από τη Γη.

Η πτήση του Τίτοφ απέδειξε ότι οι άνθρωποι μπορούσαν να ζήσουν και να εργαστούν στο διάστημα. Ήταν ο πρώτος που έκανε πολλαπλές περιστροφές γύρω από τη Γη, δεκαεπτά συνολικά, ο πρώτος που κατεύθυνε διαστημόπλοιο και ο πρώτος που παρέμεινε για πάνω από μια ημέρα στο διάστημα. Ήταν επίσης ο πρώτος που κοιμήθηκε σε τροχιά και ο πρώτος που υπέστη «ναυτία του διαστήματος».

Ο Τίτοφ ήταν επίσης ο πρώτος άνθρωπος που τράβηξε φωτογραφίες στο διάστημα. Ήταν επίσης ο πρώτος που βιντεοσκόπησε τη Γη με επαγγελματικής ποιότητας κινηματογραφική κάμερα.

Στη μετέπειτα ζωή του ο Τίτοφ συνέχισε να εργάζεται για το σοβιετικό διαστημικό πρόγραμμα, παίζοντας σημαντικό ρόλο στο πρόγραμμα Σπιράλ όπου εκπαιδεύτηκε για να γίνει ο πρώτος πιλότος ενός τροχιακού διαστημοπλάνου. Ωστόσο, μετά τον θάνατο του Γκαγκάριν σε δυστύχημα το 1968, η σοβιετική κυβέρνηση αποφάσισε ότι δεν μπορούσε να διακινδυνεύσει την απώλεια του δεύτερου κοσμοναύτη της και έτσι η καριέρα του Τίτοφ ως πιλότου δοκιμών διεκόπη. Ο Τίτοφ υπηρέτησε στην Σοβιετική Πολεμική Αεροπορία, φτάνοντας στον βαθμό του στρατηγού συνταγματάρχη. Στα τελευταία του χρόνια στη μετασοβιετική Ρωσία πολιτεύθηκε με το κομμουνιστικό κόμμα. Παρότι είχε επιλεγεί δεύτερος, μετά τον Γκαγκάριν, για να πετάξει στο διάστημα, ήταν ο Τίτοφ που αργότερα πρότεινε στη Σοβιετική Κυβέρνηση να γιορτάζεται τακτικά η Ημέρα της Κοσμοναυτικής στις 12 Απριλίου, την επέτειο της πτήσης του Γκαγκάριν.

## Βίος
Ο Τίτοφ γεννήθηκε σε ένα χωριό στο Κράι των Αλταΐων και φοίτησε στη Σχολή της Πολεμικής Αεροπορίας στο Στάλινγκραντ. Το 1960, αφού αποφοίτησε ως πιλότος της Αεροπορίας, επιλέχθηκε για εκπαίδευση ως κοσμοναύτης.

Πήγε στο διάστημα με την αποστολή Βοστόκ 2 που εκτοξεύθηκε στις 6 Αυγούστου 1961. Διήρκεσε 25,3 ώρες και εκτέλεσε 17 περιστροφές γύρω από τη Γη. Το διακριτικό κλήσης του ήταν *Αετός* (). Προσγειώθηκε κοντά στην πόλη Κράσνι Κουτ στην περιφέρεια του Σαράτοφ. Ένα μήνα πριν κλείσει τα 26, είναι ο νεότερος αστροναύτης και παρέμεινε το νεότερο άτομο που πέταξε στο διάστημα μέχρι τον Ιούλιο του 2021, όταν το ρεκόρ του ξεπεράστηκε από τον Ολλανδό Όλιβερ Ντέιμεν. Ο Τίτοφ ήταν μέλος του Κομμουνιστικού Κόμματος της Σοβιετικής Ένωσης, όπως όλοι σχεδόν οι Σοβιετικοί κοσμοναύτες.

Ο Τίτοφ ήταν καλός αθλητής και ενθουσιώδης με τη γυμναστική:

Ήταν το πρώτο άτομο που υπέστη «ναυτία του διαστήματος» και επίσης ο πρώτος που κοιμήθηκε στο διάστημα. Κοιμήθηκε για περίπου μία περιστροφή και εξεπλάγη όταν ξύπνησε με τα χέρια του να αιωρούνται στον αέρα λόγω της απουσίας της κανονικής βαρύτητας. Επέστρεψε στον ύπνο αφού έβαλε τα χέρια του κάτω από τη ζώνη ασφαλείας και κοιμήθηκε 30 λεπτά περισσότερο από το προβλεπόμενο στο πτητικό σχέδιο. Δήλωσε: «Αφού τοποθετήσεις σωστά τα χέρια και τα πόδια σου, ο ύπνος στο διάστημα είναι εντάξει... Κοιμήθηκα σαν μωρό».

Αν και ταλαιπωρήθηκε από τη ναυτία, ο Τίτοφ γιόρτασε μετά την προσγείωση. Ο εορτασμός του περιγράφεται ως «μια έκρηξη ευφορίας» μετά την προσγείωση, και κατά την πτήση επιστροφής του στην Κούμπισεφ για απολογισμό, ανησύχησε το ιατρικό προσωπικό ανοίγοντας και πίνοντας μια μπύρα, κατά σαφή παραβίαση των κανονισμών.

Μετά την προσγείωση, ο Τίτοφ στάλθηκε στο νοσοκομείο για περαιτέρω εξετάσεις ώστε να διασφαλιστεί ότι δεν ήταν άρρωστος. Μετά την αποστολή του, φέρεται να επιδόθηκε σε συμπεριφορές που θεωρήθηκαν απαράδεκτες για κάποιον που εργαζόταν στο διαστημικό πρόγραμμα. Αναφέρεται ότι είχε πάθος με τις γυναίκες, την υπερβολική κατανάλωση αλκοόλ και τα γρήγορα αυτοκίνητα, κάτι που οδήγησε ορισμένους να υποθέσουν ότι η συμπεριφορά του ίσως ήταν μια παρενέργεια της ναυτίας από τη μηδενική βαρύτητα. Περαιτέρω εξετάσεις απέδειξαν πως αυτό δεν ίσχυε.

Κατά την πολυδιαφημισμένη του επίσκεψη στο Σιάτλ το 1962 για να περιηγηθεί στην Έκθεση Century 21 World's Fair, ο Τίτοφ ρωτήθηκε από δημοσιογράφους πώς επηρέασε η πτήση του στο διάστημα τη φιλοσοφία της ζωής του. Απάντησε: «Μερικοί λένε ότι ο Θεός είναι εκεί έξω. Κοιτούσα προσεκτικά όλη μέρα, αλλά δεν βρήκα κανέναν εκεί. Δεν είδα ούτε αγγέλους ούτε Θεό». Η δήλωση χρησιμοποιήθηκε στο πλαίσιο της σοβιετικής αντιθρησκευτικής προπαγάνδας, αλλά αποδόθηκε εσφαλμένα στον Γιούρι Γκαγκάριν.

Μετά την πτήση του στο διάστημα, ο Τίτοφ ανέλαβε διάφορες ανώτερες θέσεις στο σοβιετικό διαστημικό πρόγραμμα μέχρι τη συνταξιοδότησή του το 1992. Το 1995, εξελέγη στη Κρατική Δούμα ως μέλος του Κομμουνιστικού Κόμματος της Ρωσικής Ομοσπονδίας.

Απεβίωσε στις 20 Σεπτεμβρίου 2000 στη Μόσχα, σε ηλικία 65 ετών στη Μόσχα.

## Βραβεία και τιμητικές διακρίσεις
Ο Τίτοφ τιμήθηκε με τον τίτλο του Ήρωα της Σοβιετικής Ένωσης, δύο φορές με το Τάγμα του Λένιν καθώς και με πολυάριθμα μετάλλια και ξένες διακρίσεις. Το όνομά του φέρουν ο κρατήρας Τίτοφ στην αθέατη από τη Γη πλευρά της Σελήνης καθώς και ένα νησί στον Κόλπο του Χα Λονγκ.

Στις 6 Αυγούστου 2011, κατά την 50ή επέτειο της πτήσης του, εγκαινιάστηκε το ανακαινισμένο και επεκταμένο Μουσείο Γκέρμαν Τίτοφ στο χωριό του, το Πολκοφνίκοβο, στα Αλτάια.

Επίσης προς τιμήν του ονομάστηκε το Κύριο Κέντρο Δοκιμών και Ελέγχου Διαστημικών Συστημάτων, που έχει τον έλεγχο των περισσότερων πολιτικών και στρατιωτικών δορυφόρων της Ρωσίας.

## Αναφορές στη λογοτεχνία, τον κινηματογράφο και το ραδιόφωνο
Στο βιβλίο του Άρθουρ Κλαρκ του 1982, *[[2010 – Οδύσσεια 2]]* και στην κινηματογραφική του μεταφορά του 1984, η εναρκτήρια σκηνή περιλαμβάνει μια συνομιλία μεταξύ του Δημήτρι Μοϊσέβιτς από το Σοβιετικό Διαστημικό Συμβούλιο και του δρ. Χέιγουντ Φλόιντ. Όταν ο Μοϊσέβιτς πληροφορεί τον Φλόιντ ότι οι Σοβιετικοί θα ταξιδέψουν στον πλανήτη Δία με το νέο τους διαστημόπλοιο *Κοσμοναύτης [[Αλεξέι Λεόνοφ]]*, ο Φλόιντ εκπλήσσεται, καθώς περίμενε ότι το σκάφος θα ονομαζόταν προς τιμήν του Γκέρμαν Τίτοφ. Στο βιβλίο, ο Μοϊσέβιτς απλώς αναφέρει ότι το όνομα άλλαξε σε *Λεόνοφ*· στην ταινία, σχολιάζει χωρίς περαιτέρω εξήγηση ότι ο Τίτοφ έχει πέσει σε δυσμένεια.

Η εκπομπή *[[Afternoon Drama|Afternoon Play]]* του BBC Radio 4 στις 12 Απριλίου 2011, με τίτλο *Titanium*, παρουσιάζει τον Τίτοφ ως αφηγητή κατά την εκπαίδευση και την πτήση του Γιούρι Γκαγκάριν. Ήταν μέρος αφιερώματος για τον εορτασμό της 50ής επετείου της πτήσης του Γκαγκάριν.

## Παραπομπές


## Εξωτερικοί σύνδεσμοι
* 

Κατηγορία:Ρώσοι κοσμοναύτες
Κατηγορία:Σοβιετικοί κοσμοναύτες
Κατηγορία:Σοβιετικοί πιλότοι
Κατηγορία:Ήρωες της Σοβιετικής Ένωσης